
A pécsi 25 emeletes magasház története

Jelige: Hong Guk Young
Rezümé: A 25 emeletes pécsi Magasház története
Ki ne hallott volna a pécsi Magasházról? A „pokoli toronyról” ahogy a sajtó gyakran nevezte 1989 után. Az IMS technológia magyarországi csődjének szimbólumáról. A toronyházról, amely épület bekerült a Guinness rekordok könyvébe azzal, hogy Közép- Európa legmagasabb lakatlan épülete.
A ház felépítésének előzményei egészen 1966-ig vezethetőek vissza. Először csúszózsalus technológiával szerették volna elkészíteni az épületet, majd a ház terveit ideiglenesen félretették. Néhány év múlva, 1972-ben a pécsi városvezetés magkapta az engedélyt, hogy az első magasház, az Uránvárosban megvalósított 17 emeletes után felépítsék a második toronyházat, immár a Szigeti városrészben. Az újnak számító IMS technológiával kivitelezett házat 1974-től egészen 1977 nyaráig építették. A 248 lakást tartalmazó épületben körülbelül 750-850 ember lakott, akik boldogan éltek a házban egészen 1988-ig. Ekkor egy rutinszerű ellenőrzés során a ház feszített szerkezetében számos ponton erős korróziót mutattak ki, így az újabb vizsgálatok után 1989 december 23.-án közölték a lakókkal, hogy ki kell üríteni az épületet. 1990 januárjától március közepéig a több mint 200 családot helyezett el sikeresen a város vezetése.
Az 1990-es és a 2000-es évek elején a ház egymás után került különböző külföldi és belföldi vállalkozások és gazdasági érdekcsoportok kezébe. A Magasház állapota a 2003-as megerősítés után biztosítottnak tűnt. 2008-ban a 25 emeletes spanyol befektetőké lett, akik semmit sem kezdtek az épülettel, amelynek külső és belső állapota tovább romlott. 2013-ban végül a város úgy határozott, hogy a kormány által megígért 1 milliárd forintnyi támogatás segítségével lebontja az épületet.



